THCOM ตั้ง “ปฐมภพ สุวรรณศิริ” นั่งเก้าอี้ CEO คนใหม่ มีผล 1 ม.ค. 65
THCOM ตั้ง "ปฐมภพ สุวรรณศิริ" นั่งเก้าอี้ CEO คนใหม่ แทน "อนันต์ แก้วร่วมวงศ์" จะเกษียณอายุงาน มีผล 1 ม.ค. 65
THCOM ตั้ง "ปฐมภพ สุวรรณศิริ" นั่งเก้าอี้ CEO คนใหม่ แทน นายอนันต์ แก้วร่วมวงศ์ จะเกษียณอายุงาน มีผล 1 ม.ค. 65
30 ก.ย. 2564

บริษัท ไทยคม จำกัด (มหาชน) หรือ THCOM แต่งตั้ง นายปฐมภพ สุวรรณศิริ ดำรงตำแหน่ง ประธานเจ้าหน้าที่บริหาร ต่อจากนายอนันต์ แก้วร่วมวงศ์ ที่จะเกษียณอายุงาน โดยมีผลตั้งแต่วันที่ 1 มกราคม 2565 เป็นต้นไป
ด้านนายอนันต์ กล่าวว่า ในช่วงหลายปีที่ผ่านมา บริษัทได้ดำเนินแผนสืบทอดตำแหน่งผู้บริหารเพื่อสร้างความยั่งยืนและต่อเนื่องในการดำเนินธุรกิจ โดยคณะกรรมการบริษัท ได้พิจารณาแล้วเห็นว่านายปฐมภพ เป็นผู้มีความรู้ความสามารถ และประสบการณ์ที่หลากหลาย ทั้งในด้านเทคโนโลยี การพัฒนาธุรกิจ การขายและการตลาด และมีประสบการณ์ในการทำธุรกิจระหว่างประเทศมาอย่างยาวนานร่วม 30 ปี
อีกทั้งยังดำรงตำแหน่งหัวหน้าคณะผู้บริหาร ด้านการค้า ในช่วง 6 ปีที่ผ่านมา จึงเป็นผู้ที่มีความเหมาะสมในบทบาทผู้นำขององค์กร ที่จะนำพาไทยคมให้ประสบความสำเร็จ ขยายโอกาสสู่ความท้าทายใหม่ๆ และเติบโตได้อย่างมั่นคงต่อไปในอนาคต
สำหรับนายปฐมภพ สุวรรณศิริ เข้าร่วมงานกับ THCOM มาเป็นเวลากว่า 29 ปี ด้วยความสามารถรอบด้านและประสบการณ์ที่หลากหลาย ทั้งในด้านวิศวกรรม ด้านเทคโนโลยี การพัฒนาธุรกิจ การขายและการตลาด และประสบการณ์ในการทำธุรกิจระหว่างประเทศ จนได้รับความเชื่อมั่นและการยอมรับในแวดวงอุตสาหกรรมดาวเทียมระดับสากล
โดยนายปฐมภพได้สำเร็จการศึกษา วิศวกรรมศาสตรบัณฑิต สาขาวิศวกรรมไฟฟ้า มหาวิทยาลัยแคนเทอเบอรี่ (University of Canterbury) เมืองไครสต์เชิร์ช ประเทศนิวซีแลนด์ และสำเร็จหลักสูตร Executive MBA จากสถาบันบัณฑิตบริหารธุรกิจศศินทร์ จุฬาลงกรณ์มหาวิทยาลัย รวมถึง Advanced Management Program จาก Harvard Business School